‘Daar’s ’n koek en tert in elk’ | Netwerk24
Deur Ruan Bruwer 12 Julie 2018 05:30
Elmé Oosthuizen (Koek, links) en Margo Kotzé (Tert) in die produksie Koek en Tert op die Vrystaat Kunstefees. Foto: Conrad Bornman
Mense moet besef daar is maar ’n koek en ’n tert in alle vroue, sê die jong aktrise Margo Kotzé, oftewel “Tert”.
Die Vrynge-produksie Koek en Tert het Woensdag op die Vrystaat Kunstefees met Kotzé en Elmé Oosthuizen (Koek) as hoofspelers gedebuteer.
“Ons het die teks vir ons vriendinne gegee om te lees en hul terugvoer was dat alle vroue maar ’n bietjie gekoek en getert is,” sê Kotzé.
Sy en die regisseur, Kristin Pienaar, het die teks geskryf. “Ons drie (Kotzé, Pienaar en Oosthuizen) is vriende en studeer saam (drama aan die Stellenbosch Universiteit). Die toneelstuk het sy ontstaan in ons koshuiskamer en gesprekke tussen vriendinne gehad. Hierdie play is eintlik ’n samevatting van ons vriendinne,” sê Oosthuizen.
“ ’n Koek en ’n tert is albei reg en verkeerd. Die koek is eintlik maar die emosionele slet.
“Vroue is wat hulle is, dis ander mense wat etikette aan hulle hang,” sê Oosthuizen.
Kotzé sê mans moet kom kyk waaroor vroue saans in hul koshuiskamers gesels.
* Volgens die twee aktrises het ’n feesganger Dinsdag terwyl hulle plakkate van hul produksie teen die lamppale opgesit het, gevra watter tipe kosstalletjie hulle bedryf.
Twee ander feesproduksies met soortgelyke name is Die koekkabaret (musiekteater) en Vetkoekstories (Vrynge).
Meer oor: Stronk | Vrystaat Kunstefees | Akteur | Toneelspel | Tert | Teater | Koek